《送次卿兄还新安》
宋代·程端蒙

闻君戒明发，值此深秋时。
相送碧山下，殷勤荐离卮。
与君夙通谱，况尔学同师。
所期在闻道，肯为矜文辞。
易通久沦没，遗书亦参差。
向非考亭翁，入德将焉施。
驾言各勇往，实践仍精思。
圣贤去千载，凛凛如在兹。
君归歙水上，岂徒事耘耔。
至言启茅塞，予方日孜孜。

作者简介：（1143—1191）宋饶州德兴人，一作鄱阳人，字正思，号蒙斋。朱熹门人。光宗淳熙七年补太学生。时禁洛学，上书责谏议大夫王自然疏斥正学。以对策不合罢去，自是不复应举。有《性理字训》、《毓蒙明训》、《学则》等。